stanford-oval/wikipedia huggingface dataset:
מנחם שטרן

| --- | --- |

שטרן בשנת 1988
 לידה:  5 במרץ 1925 ביאליסטוק, פולין 
 נרצח:  22 ביוני 1989 (בגיל 64) ירושלים, ישראל 
 ענף מדעי:  היסטוריה
 מקום קבורה:  הר המנוחות 
 מקום לימודים:  האוניברסיטה העברית בירושלים 
 מוסדות:  האוניברסיטה העברית בירושלים 
 פרסים והוקרה:  חתן פרס ישראל להיסטוריה של העם היהודי לשנת תשל"ז
 תרומות עיקריות
 חקר תקופת בית שני
 
מנחם שטרן (ט' באדר ה'תרפ"ה, 5 במרץ 1925 – י"ט בסיוון ה'תשמ"ט, 22 ביוני 1989) היה היסטוריון ישראלי, מגדולי החוקרים של תקופת בית שני. חתן פרס ישראל להיסטוריה של העם היהודי לשנת תשל"ז (1977). חבר האקדמיה הלאומית הישראלית למדעים משנת 1978.
חייו

מנחם שטרן נולד בעיר ביאליסטוק שבפולין בשנת 1925. אביו, פנחס שטרן, היה מתנגד, ואילו אמו, גיטל לבית קלינא, באה מן הדרום, ממשפחה חסידית. בילדותו למד עברית ולימודי-קודש. היה תלמיד בגימנסיה העברית בביאליסטוק, ושם רכש השכלה כללית, שכללה גם לימודי לטינית.
בשנת 1938 עלה שטרן עם הוריו לארץ ישראל דרך וינה. בתחילה התיישבו בחיפה, שם למד בבית הספר הריאלי, ולאחר מכן עברו לתל אביב, שם סיים את חוק לימודיו בגימנסיה גאולה בשנת 1942. בזמנו הפנוי הרבה לבלות בספרייה העירונית "שער ציון". לאחר שירות לאומי בן שנה בקיבוץ למד שטרן באוניברסיטה העברית בירושלים היסטוריה כללית ולימודים קלאסיים לתואר הראשון והשני, שאותו סיים ב-1950, אז נישא לחוה ברנר, אחייניתו של הסופר יוסף חיים ברנר.
כשנתיים וחצי, בין השנים 1952 ל-1954, עבר השתלמות באוניברסיטת אוקספורד בלימודים קלאסיים ופפירולוגיה, והשתתף שם בקורפוס הפפירוסים היהודים מיסודו של פרופ' אביגדור צ'ריקובר, שבו השתתף גם פרופ' אלכסנדר פוקס. בעת חזרתו לישראל קיבל את מלגת המחקר הגבוהה ביותר מאת קרן ורבורג. בשנת 1955 החל להורות באוניברסיטה העברית. בשנת 1960 קיבל את הדוקטורט לפילוסופיה מן האוניברסיטה העברית. עבודת הדוקטור עסקה במשפחות הגדולות בתקופת הבית השני. ב-1964 נעשה מרצה בכיר, ב-1966 פרופסור חבר ובשנת 1971 הועלה לדרגת פרופסור מן המניין. בשנת 1977 הוענק לו פרס ישראל.
במהלך השנים הרבה לשהות לצורך מחקריו באוניברסיטת אוקספורד ובאוניברסיטת הרווארד. שטרן שייך לדור החוקרים השני של האוניברסיטה העברית, שנטה לחבר בין המחקר ההיסטורי לתחייה הלאומית של עם ישראל והושפע עמוקות מהמחקר ההיסטורי-פילולוגי שהגיע אז לשיאו.
שטרן כיהן כיו"ר החברה ההיסטורית הישראלית והיה מעורכי כתב העת שלה "ציון", ממייסדי מרכז זלמן שזר ויושב ראש מערכת הפרסומים שלו, וחבר האיגוד העולמי למדעי היהדות. בשנת 1979 נבחר כחבר האקדמיה הלאומית הישראלית למדעים, היה חבר בוועד המנהל ובמועצה האקדמית של יד יצחק בן-צבי. החברה ההיסטורית ייסדה לזכרו בשנת 1993 את במת ירושלים להיסטוריה על שם מנחם שטרן.
מנחם שטרן נרצח בפיגוע דקירה על ידי מחבלים בעמק המצלבה בירושלים, בלכתו כמדי יום ביומו מביתו לבית הספרים הלאומי והאוניברסיטאי שבאוניברסיטה העברית בגבעת רם ביום חמישי, 22 ביוני 1989, בשעה שמונה. הוא הותיר אחריו אישה, בן ושלוש בנות. אחד מרוצחיו, מחמוד עטא מועמר, נעצר בפברואר 1992 ונדון למאסר עולם. הוא שוחרר בדצמבר 2013 במסגרת מחוות של ממשלת ישראל לפלסטינים, ושב לפגע בשנת 2015 כאשר ניסה לדקור שוטרים בעיר העתיקה בירושלים.
בשנת 1993 נקראה על שמו הכיכר שמול ביתו, בצומת הרחובות טשרניחובסקי והרב חן בירושלים.
מפעלו המדעי

מנחם שטרן חידש את פני המחקר בתחום תולדות ישראל בתקופת בית שני. בשני העשורים האחרונים לחייו נחשב כגדול ההיסטוריונים של תולדות ישראל בתקופה זו.
עבודותיו הגדולות הראשונות של שטרן היו איסוף מקורות, ההדרתם ופירושם. הוא לקח חלק חשוב במפעל המונומנטלי "אוסף הפפירוסים היהודיים" (Corpus Papyrorum Judaicamm) בשלושה כרכים (1964-1957) מאת אביגדור צ'ריקובר ואלכסנדר פוקס. מעט לאחר מכן הוציא שטרן את הספר "התעודות למרד החשמונאים" (תשכ"ה), בו ההדיר את כל התעודות הנוגעות למרד החשמונאים, כשהן מתורגמות עברית, בצירוף מבואות ופירושים, ובכך יצר "ספר שימוש" איכותי לעוסקים בנושא.
מפעלו המדעי > מחברים יוונים ולטינים על יהודים ויהדות

בראשית שנות ה-60 החל שטרן במפעלו המונומנטלי המקיף, אשר בגינו אף הוענק לו פרס ישראל לשנת תשל"ז. זוהי עבודה קאנונית בשלושה כרכים בהוצאת האקדמיה הלאומית הישראלית למדעים (1984-1974), שבה סקר שטרן את כל הספרות היוונית והרומית (בצירוף תרגומים, מבואות ופירושים), ובדק את יחס המחברים בני התקופה ליהדות וליהודים, בתקופה בת כאלף שנים. מפעלו היווה בסיס ואבן שואבת למחקרים רבים שבאו אחריו. ספרו של שטרן מושפע מהאסכולה הבולטת באנגליה של התקופה, אותה התווה רונלד סיים במחקרו "המהפכה הרומית", המתמקדת בהשפעות מהפכות מדיניות על מעמדות בחברה, שעליה ביסס את עבודת הדוקטורט שלו ומאמרים שונים.
קדם למפעלו זה של שטרן, מפעל דומה של החוקר היהודי-צרפתי תאודור ריינאך, והמשיך בו יוחנן לוי, כשפרסם מאמרי מופת בנושא; ברם מותו בדמי ימיו מנע ממנו מלהשלים את המלאכה שאליה כיוון, ושטרן המשיך את פועלו והביאה לידי שלמות.
במחקרו זה השתית שטרן נדבך חדש למחקר הבית השני, והביא פרספקטיבה חדשה לדברי ימי עם ישראל בתקופה ההלניסטית והרומית. בספרו בחן שטרן את ההאשמה שרווחה בעולם הקלאסי, שלפיה היהודים הם מיזנתרופיים. טענה זו התגלגלה לפתחו של העולם הנוצרי ושימשה בסיס לטיעונים כנגד היהודים במסכת הנוצרית. בספרו זה אף מאיר שטרן עיניים ומאפיין את הסופרים הפגאניים והספרות שחיברו, את קווי המתאר האתנוגרפיים שלה, את מגמותיה, את מינותה ואת יחסה לזרים.
מפעלו המדעי > מפעלים נוספים

שטרן הרבה לכתוב מאמרים, ופרסם מחקרים רבים על מקורות פגאניים לתולדות ישראל, על הספרות היהודית-הלניסטית ועל יוסף בן-מתתיהו וכתביו.
בערוב ימיו החל להכין טיוטות לספר על אודות ההיסטוריה המדינית של הבית השני מימי אלכסנדר מוקדון ועד חורבן הבית, ואף פרסם מאמרים רבים בנושא. בנוסף, תכנן לכתוב לאחר מכן על תולדות ישראל בתקופה הביזנטית, נושא שעד היום נחקר מעט יחסית. אולם רציחתו קטעה באיבם את שני המפעלים האלה.
ספריו > ספרים וקובצי מאמרים שכתב

יהודה החשמונאית בעולם ההלניסטי: פרקים בהיסטוריה מדינית (ערך: דניאל שוורץ), מרכז זלמן שזר, תשנ"ה-1995.
מלכותו של הורדוס. תל אביב: משרד הביטחון, אוניברסיטה משודרת, תשנ"ב-1992.
מחקרים בתולדות ישראל בימי הבית השני (עורכים: ישעיהו גפני, משה דוד הר, משה עמית), ירושלים: יד יצחק בן-צבי, תשנ"א-1991.
התעודות למרד החשמונאים (תרגם, פירש והקדים מבואות: מנחם שטרן), מהדורה שלישית. תל אביב: הוצאת הקיבוץ המאוחד, 1983.
Greek and Latin Authors on Jews and Judaism (edited with introductions, translations and commentary by Menahem Stern), Jerusalem: Israel Academy of Sciences and Humanities, c1974-c1984.
יעקב ליוור, מ. שטרן, תולדות ארץ-ישראל מגלות בבל ועד מרד החשמונאים, מטכ"ל, קצין חינוך ראשי, תשכ"א-1961.
ספריו > ספרים וקובצי מאמרים שערך

יהודים ויהדות בימי בית שני, המשנה והתלמוד: מחקרים לכבודו של שמואל ספראי. העורכים: אהרן אופנהיימר, ישעיהו גפני, מנחם שטרן. ירושלים, יד יצחק בן-צבי, תשנ"ג 1993.
התבוללות וטמיעה: המשכיות ותמורה בתרבות העמים ובישראל קובץ מאמרים. ערכו יוסף קפלן, מנחם שטרן. ירושלים: מרכז זלמן שזר לתולדות ישראל, תשמ"ט 1989.
עיונים בהיסטוריוגרפיה: קובץ מאמרים. ערכו משה צימרמן, מנחם שטרן, יוסף שלמון. ירושלים, מרכז זלמן שזר לתולדות ישראל, תשמ"ח 1987.
אומה ותולדותיה: קובץ מאמרים בעקבות הקונגרס העולמי השמיני למדעי היהדות. ערך מנחם שטרן. ירושלים: מרכז זלמן שזר, תשמ"ג 1983-תשמ"ד 1984.
ספר זיכרון ליצחק בער: (תרמ"ט-תש"ם). העורכים: ש. אטינגר, חיים ביינארט, מנחם שטרן). ירושלים, החברה ההיסטורית הישראלית, תשל"ט-תשמ"א.
פרקים בתולדות ירושלים בימי הבית בית שני: ספר זיכרון לאברהם שליט. בעריכת אהרן אופנהיימר, אוריאל רפפורט, מנחם שטרן. ירושלים: יד יצחק בן-צבי, תשמ"א 1980.
The Jewish people in the first century: historical geography, political history, social, cultural and religious life and institutions. edited by S. Safrai, and M. Stern; in co-operation with D. Flusser and W.C. van Unnik. Assen: Van Gorcum, 1974-1976.
ספר זיכרון לגדליה אלון: מחקרים בתולדות ישראל ובלשון העברית. בעריכת מנחם דורמן, שמואל ספראי ומנחם שטרן. תל אביב: תש"ל 1970.
ספר לזכרו

אהרן אופנהיימר, ישעיהו גפני ודניאל שוורץ (עורכים), היהודים בעולם ההלניסטי והרומי: מחקרים לזכרו של מנחם שטרן, ירושלים: מרכז זלמן שזר לתולדות ישראל, החברה ההיסטורית הישראלית, תשנ"ו-1996.
לקריאה נוספת

יעקב סמיד (עורך), הגימנסיה העברית בביאליסטוק (פולין) 1919 - 1939. הוצאת המחבר, בסיוע משרד החינוך והתרבות, תשנ"א 1991.
דב גרא, מחקרים בימי הבית השני, על מנחם שטרן, נדפס בתוך מדעי היהדות, 32, תשנ"ב 1992.
אריה כשר, אוד מוצל מאש - ואין מנחם, על מנחם שטרן, נדפס בתוך קתדרה, 79, תשנ"ו 1996.
אהרן אופנהיימר, ישעיהו גפני, דניאל שוורץ, "פתח דבר", היהודים בעולם ההלניסטי והרומי: מחקרים לזכרו של מנחם שטרן/ בעריכת אהרן אופנהיימר, ישעיהו גפני, דניאל שוורץ. ירושלים: מרכז זלמן שזר לתולדות ישראל, החברה ההיסטורית הישראלית, תשנ"ו 1996, עמ' 9–12.
מנחם שטרן - רשימת פרסומים, ביבליוגרפיה, נדפס בתוך היהודים בעולם ההלניסטי והרומי, בתוך הספר היהודים בעולם ההלניסטי והרומי; מחקרים לזכרו של מנחם שטרן. בעריכת אהרן אופנהיימר, ישעיהו גפני, דניאל שוורץ. ירושלים: מרכז זלמן שזר לתולדות ישראל; החברה ההיסטורית הישראלית, תשנ"ו 1996.
יונתן פרייס, הורדוס המלך במחקרו של מנחם שטרן ז"ל, נדפס בתוך 'דברים לזכרו של מנחם שטרן במלאת עשר שנים למותו', תשס"ב 2002.
הערות שוליים

1 2 3  מנחם שטרן, מחקרים בתולדות ישראל בימי הבית השני; משה דוד הר, מנחם שטרן ומפעלו המדעי, עמ' ט.
↑  מינויים חדשים באוניברסיטה העברית, דבר, 29 באוגוסט 1971
↑  במת ירושלים להיסטוריה על שם מנחם שטרן.
↑  אורי דרומי, שטרן ברנר חוה, באתר https://www.palmach.org.il
↑  פנחס שטרן, טלי וטשטיין, מאירה שטרן-גליק, דפני שטרן-שתיל, חוה שטרן לבית ברנר - סיפורים ופרקי זיכרונות מן העיזבון, באתר https://www.beitberl.ac.il/
↑  מחווה בעת הסלמה: אלו המחבלים שישוחררו, באתר ynet, 25 בדצמבר 2013
↑  רועי ינובסקי, רצח את פרופ' שטרן, שוחרר ב-2013 - ודקר, באתר ynet, 26 באוגוסט 2015
1 2  מנחם שטרן, מחקרים בתולדות ישראל בימי הבית השני; משה דוד הר, מנחם שטרן ומפעלו המדעי, עמ' יא.
↑  מנחם שטרן, מחקרים בתולדות ישראל בימי הבית השני; משה דוד הר, מנחם שטרן ומפעלו המדעי, עמ' י.
| --- | --- |
בקרת זהויות :  NLI: 987007268571205171  PLWABN: 9810632008205606  BIBSYS: 2085611  BNE: XX1290277  BnF: cb120283865 (data)  CANTIC: a1961858x  CiNii: DA00479687  GND: 138362815  ISNI: 0000 0001 1827 8367  LCCN: n82074117  LNB: 000158655  NDL: 00457653  NTA: 111789125  RERO: 02-A003863657  SUDOC: 028451376  Trove: 1289128  VcBA: 495/121038  VIAF: 100172146   WorldCat (עם VIAF): 100172146 
אנדרטה לזכר מנחם שטרן ליד מקום הירצחו בעמק המצלבה
מהיר ועצבני 7

| --- | --- |

כרזת הסרט בארצות הברית
 מבוסס על:  דמויות מאת גארי סקו
 בימוי:  ג'יימס ואן 
 הופק בידי:  ניל אייץ' מורטיז   וין דיזל
 תסריט:  כריס מורגן 
 עריכה:  כריסטיאן וגנר 
 שחקנים ראשיים:  פול ווקר   וין דיזל   ג'ורדנה ברוסטר   מישל רודריגז   דוויין ג'ונסון   ג'ייסון סטיית'האם
 מוזיקה:  בריאן טיילר 
 צילום:  סטיבן פ. וינדון 
 מדינה:  ארצות הברית 
 חברת הפקה:  Original Film   One Race Films
 חברה מפיצה:  Universal Pictures
 שיטת הפצה:  וידאו על פי דרישה, הפצה לאולמות הקולנוע 
 הקרנת בכורה:  ארצות הברית 3 באפריל 2015 ישראל 1 באפריל 2015 אוסטרליה 2 באפריל 2015
 משך הקרנה:  137 דק' 
 שפת הסרט:  אנגלית 
 סוגה:  סרט מתח, סרט דרמה, סרט קומדיה, סרט פעולה, סרט שוד 
 תקציב:  190 מיליון דולר
 הכנסות:  1,516,045,911 דולר
 הכנסות באתר מוג'ו:   fast7
 סרט קודם:  מהיר ועצבני 6
 סרט הבא:  מהיר ועצבני 8
 דף הסרט ב־IMDb
 
מהיר ועצבני 7 (באנגלית: Furious 7; בעבר היה ידוע בתור Fast & Furious 7) הוא סרט פעולה שובר קופות אמריקאי משנת 2015 והשביעי בסדרת "מהיר ועצבני". הסרט נכתב על ידי כריס מורגן ומבוים על ידי ג'יימס ואן ומככבים בו וין דיזל, פול ווקר, דוויין ג'ונסון, מישל רודריגז, ג'ורדנה ברוסטר וג'ייסון סטיית'האם לצד אנסמבל שחקנים. הסרט יצא לאקרנים ברחבי ארצות הברית ב-3 באפריל 2015 וברחבי ישראל הסרט יצא לאקרנים ב-2 באפריל 2015, יום לפני יציאת הסרט בארצות הברית ב-IMAX ו-4DX (ארבעה-ממדים).
הפקת הסרט החלה כבר באפריל 2013, במקביל להשלמת הצילומים על מהיר ועצבני 6 וזהו הסרט הראשון בסדרה שמתרחש לאחר אירועי מהיר ועצבני 3: טוקיו דריפט, כאשר עלילות שלושת הסרטים הקודמים בסדרה התרחשו בין מהיר ועצבני 2 למהיר ועצבני 3.
זהו סרטו האחרון של השחקן פול ווקר, זאת לאחר מותו בתאונת דרכים ב-30 בנובמבר 2013. הסרט כולו הוקדש לזכרו של פול ווקר והאולפנים השתמשו בטכנולוגיית CGI כדי להשאיר את דמותו של בריאן אוקונור בחיים, עקב מותו.
הסרט, כמו קודמו יצא לאקרנים גם בפורמט IMAX והפך לשובר קופות כאשר הצליח להכניס לקופות כ-1.516 מיליארד דולר. הוא הסרט הרווחי ביותר בסדרת מהיר ועצבני, השלישי מבין הסרטים הרווחים ביותר של שנת 2015, וכן במקום העשירי ברשימת שוברי הקופות של כל הזמנים.
עלילת הסרט

לאחר שהביסו את אוון שואו וצוותו, וקיבלו חנינות על פשעיהם הקודמים, דומיניק טורטו, בריאן אוקונור והצוות חזרו לארצות הברית לחיים רגילים. דום מנסה לעזור ללטי אורטיז להשיב את זיכרונה, בעוד בריאן מסתגל לחיים כאבא.
בינתיים, אחיו הבכור של אוון, דקארד שו, פורץ לבית החולים בלונדון שבו מוחזק אוון בתרדמת ומבטיח לנקום. דקארד פורץ למשרדי DSS בלוס אנג'לס כדי להשיג את הפרופילים של צוות דום ונאבק בלוק הובס לפני שהוא בורח, מפוצץ פצצה שמפצעת קשה את הובס. דום לומד מאחותו מיה שהיא שוב בהריון ומשכנע אותה לספר לבריאן. עם זאת, פצצת מכתבים שנשלחת על ידי דקארד, שהרג לכאורה את האן ליו בטוקיו, מתפוצצת ומחריבה את בית משפחת טורטו.
דום פוגש את הובס ולומד על דקארד לפני שהוא נוסע לטוקיו כדי להחזיר את גופתו של האן ולוקח את החפצים שנמצאו בזירת ההתרסקות משון בוסוול. בעוד דום, בריאן, טג' פארקר ורומן פירס מתאבלים על האן וג'יזל יישאר בהלוויה של האן בלוס אנג'לס, דום מבחין בדקארד שעוקב אחריהם ומסתער עליו במנהרה תת-קרקעית, אך דקארד נמלט כאשר מגיע צוות כוחות מיוחדים בהובלת סוכן ממשלתי בשם מיסטר נובאדי. מיסטר נובאדי מציע לדום עזרה נגד דקארד אם הוא יסייע לו להשיג את "עין האלוהים" – תוכנת מחשב שמסוגלת לאתר אדם ספציפי באמצעות כל רשת דיגיטלית – ולחלץ את יוצר התוכנה, רמזי, ממוסה ג'קנדה, טרוריסט ניגרי.
הצוות מוצנח עם רכבים מותאמים מעל הרי הקווקז שבאזרבייג'ן ותוקף את השיירה של ג'קנדה, שם הם מצילים את רמזי וממשיכים למגדלי איתיחאד באבו דאבי. הם גונבים את הכונן הקשיח עם הצ'יפ של עין האלוהים ממיליארדר המסתיר אותו בלייקן הייפרספורט. לאחר שהשיגו את עין האלוהים, דום, בריאן, מיסטר נובאדי וצוותו משתמשים בה כדי לאתר את דקארד במפעל נטוש, אך נופלים למארב של ג'קנדה ואנשיו, שהתחברו עם דקארד, ונאלצים להימלט כאשר ג'קנדה משתלט על עין האלוהים.
מיסטר נובאדי מפונה רפואית, בעוד הצוות חוזר ללוס אנג'לס. דום מתכנן להילחם בדקארד לבד, בעוד לטי, בריאן, טג' ורומן מחליטים להגן על רמזי מפני ג'קנדה. בריאן מבטיח למיה שהוא יתמסר למשפחתם לאחר שינצח את דקארד וג'קנדה. כאשר ג'קנדה רודף אחרי בריאן ושאר הצוות במסוק התגנבות ובמל"ט אווירי, רמזי מנסה לפרוץ לעין האלוהים. כשנודע להובס על המצב, הוא עוזב את בית החולים ומשמיד את המל"ט באמצעות אמבולנס. לאחר שנאבק והרג את קייט, אחד מאנשיו של ג'קנדה, בריאן משתלט על מגדל ממסר המאפשר לרמזי לשלוט בעין האלוהים ולכבות אותה.
בעוד הצבא סוגר על העיר, ג'קנדה מנסה להימלט ומבחין בדום ובדקארד שנלחמים על גג חניון ציבורי. בהתערבותו, ג'קנדה מפנה את נשקו נגד דקארד ותוקף את שני הגברים. דום מנצל את ההסחה כדי להביס את דקארד על ידי גרימת חלק מהחניון לקרוס תחתיו. דום מנסה להתרסק עם הדודג' צ'ארג'ר שלו לתוך המסוק של ג'קנדה, ומשאיר עליו שקית רימונים ומתנגש בהריסות החניון. הובס יורה ברימונים, משמיד את המסוק והורג את ג'קנדה.
לאחר שבריאן והובס עוזרים ללטי להוציא את גופו מחוסר ההכרה של דום, לטי מחבקת את דום ומספרת לו שהיא החזירה את כל זיכרונותיה ונזכרה בחתונתם. דום מתעורר. דקארד נעצר על ידי הובס וה-CIA ונכלא בכלא "בלאק סייט". שאר הצוות נרגע בחוף טרופי. בריאן ומיה משחקים עם בנם ג'ק, בעוד דום, לטי, רומן, טג' ורמזי צופים בהם, ומכירים בכך שבריאן פרש באושר עם משפחתו. דום נוסע משם, ובריאן משיג אותו. דום נזכר בזמנים שהם חלקו יחד מאז הכירו והשניים נפרדים ונוסעים כל אחד לדרכו.
שחקנים ודמויות

| שם השחקן | שם הדמות | הערה |
| --- | --- | --- |
| וין דיזל | דומיניק "דום" טורטו |  |
| פול ווקר / קודי ווקר | בריאן אוקונור | השחקן פול ווקר נהרג בתאונת דרכים לפני סיום הצילומים, האולפנים השתמשו בטכנולוגיית CGI כדי להשאיר את דמותו של בראיין אוקונור בחיים. ואת הדמות עשה קודי ווקר אחיו של פול. |
| דוויין ג'ונסון | לוק הובס |  |
| ג'ורדנה ברוסטר | מיה אוקונור |  |
| טייריס גיבסון | רומן פירס |  |
| לודאקריס | טג' פארקר |  |
| לוקאס בלק | שון בוזוול | חברו של האן מהסרט השלישי |
| קורט ראסל | פרנק פטי | סוכן פדרלי אשר סייע לדום במרדף ללכידתו של שואו |
| מישל רודריגז | לטי אורטיז |  |
| ג'ייסון סטיית'האם | דקארד שואו, הנבל הראשי של הסרט | אחיו של אוון שואו |
| טוני ג'ה | קיאט | יד ימינו ועוזרו הראשי של ג'אקאנדה אשר מיומן באומניות הלחימה, והוא זריז במיוחד קייט הוא הנבל השלישי של הסרט |
| אלזה פטאקי | אלנה ניבס | שותפתו של הובס |
| נטלי עמנואל | ראמזי |  |
| דג'ימון הונסו | מוזה ג'אקאנדה | טרוריסט סומלי אכזר ומנהיג צבא שלם של שכירי חרב חמושים פרטיים משלו והנבל המשני של הסרט |
| רונדה ראוזי | קארה | שומרת ראשו הבכירה של הנסיך המיליארדר באבו דאבי |
| גל גדות | ג'יזל ישר | מופיעה על תמונה בלבד. ב-DVD מופיעה בסצנה שנמחקה |
הפקה > פיתוח

באפריל 2013, ג'סטין לין, במאי כמה מסרטי הסדרה, הכריז כי לא יביים את מהיר ועצבני 7, מאחר שאולפני ההפקה דרשו להוציא את הסרט לאקרנים בקיץ 2014, בלו"ז שמתנגש עם פרויקטים אחרים של הבמאי.
באפריל 2013 נשכר ג'יימס ואן, במאי סרטי אימה לרוב, לביים את הסרט כשמרבית צוות השחקנים מאשר את השתתפותו בסרט.
הפקה > צילומים

הצילומים החלו בתחילת ספטמבר 2013 באטלנטה, ג'ורג'יה ובאבו דאבי ודובאי ובקולורדו, ארצות הברית.
בנובמבר 2013, השחקן פול ווקר נהרג בתאונת דרכים. יום למחרת אולפני יוניברסל הכריזו על דחיית ההפקה. בדצמבר 2013 האולפנים הכריזו על הקפאת ההפקה והבמאי אישר כי הפקת הסרט לא בוטלה וכי האולפנים דנים בשינוי עלילת הסרט עקב מות השחקן. באותו חודש, השחקן וין דיזל הודיע כי הסרט ייצא לאקרנים ב-10 באפריל 2015. לבסוף דווח כי הסרט ייצא ב-3 באפריל 2015.
בפברואר 2014 דווח שהצילומים חודשו ובאפריל נערכו צילומים באטלנטה שנמשכו שמונה שבועות. הצילומים הושלמו לבסוף ביולי 2014.
הפקה > שיווק

הטריילר הרשמי לסרט יצא ב-1 בנובמבר 2014 בעוד כרזת הסרט והשם הרשמי Furious 7 נחשפו ב-26 באוקטובר 2014.
הפקה > פיתוח דמותו של בריאן אוקונר

בינואר 2014 דווח שדמותו של פול ווקר, תפרוש מפעילות ולא תיהרג. לצורך כך צולמו סצנות חדשות בהשתתפות ארבעה כפילי גוף ותוך שימוש בטכנולוגיית CGI על מנת לדאוג לכך שדמותו של פול ווקר המנוח תוכל להשלים את צילומי הסרט. באפריל 2014 דווח שאחיו של השחקן, קיילב וקודי נטלו חלק בכמה סצנות בסרט לצורך כך.
מוזיקה

בריאן טיילר, שהלחין את הפסקול ל"מהיר ועצבני 3", "מהיר ועצבני 4" ו"מהיר ועצבני 5", נשכר להלחין גם את המוזיקה והפסקול לסרט השביעי בסדרה.
אלבום הפסקול המקורי של הסרט כולל שירים של מגוון אמנים כגון:צ'ארלי פות', ויז קאליפה, די ג'יי סנייק ואיגי אזליה. שירם של פות' וקאליפה, "See You Again", שהפך לסרטון הנצפה ביותר ביוטיוב.
Meetup (אתר אינטרנט)

| --- | --- |

 סוג:  רשת חברתית מקוונת 
 תקופת הפעילות:  12 ביוני 2002 – הווה (22 שנים)
 בעלות:  Meetup Inc.
 meetup.com
 
Meetup היא פלטפורמת רשת חברתית שנוסדה בשנת 2002 ומאפשרת לאנשים מכל רחבי העולם ליצור או להצטרף לקבוצות מקומיות המתמקדות בתחומי עניין שונים, כמו בין היתר פוליטיקה, ספרים, משחקי וידאו, סרטים, בריאות, חיות מחמד, קריירה, תחביבים, מפגשי ספורט, קבוצות משחק לילדים, ועוד. במסגרת קבוצות המיטאפ המשתתפים יכולים לקחת חלק במפגשי פנים-אל-פנים בעולם האמיתי עם אנשים מקומיים שונים החולקים תחומי עניין משותפים. זוהי הפלטפורמה המקוונת הגדולה ביותר מסוגה בעולם אשר מכילה מיליוני משתמשים פעילים בכל רחבי העולם.
סקירה כללית

הפלטפורמה מאפשרת למשתמשים למצוא ולהצטרף לקבוצות מקומיות ו/או אירועים מקומיים בתחומי עניין ספציפיים. משתמשים מעל גיל 18 רשאים להצטרף לכל אחת מהקבוצות המקומיות הקיימות, ו/או להקים קבוצה מקומית חדשה, שבהן הם יכולים באופן פוטנציאלי להכיר אנשים מקומיים שונים עם תחומי עניין משותפים. בעוד שהפלטפורמה מסוגלת לחבר בין תושבים מקומיים, היא משמשת גם משאב רב ערך למטיילים ומהגרים אשר מסוגלים באמצעות הפלטפורמה להצטרף לקבוצות מיטאפ באזורים מרוחקים אשר בהם הם צפויים לבקר או לגור, ובאופן זה הם מסוגלים להגדיל את סיכוייהם להכיר חברים חדשים בעלי תחומי עניין משותפים בסביבות זרות.
הצלחתם של קבוצות מיטאפ, ובפרט של המפגשים שבמאורגנים במסגרת אותן הקבוצות, תלויה לרוב בכך שהקבוצה ממוקד בנושא אשר לו יש עניין רב בקרב אנשים רבים בקרב האוכלוסייה המקומית.
במדינות או באזורים עם כמות גדולה של דוברי אנגלית ובערים הגדולות ובאזורים מטרופולינים גדולים בדרך כלל ישנה כמות גדולה ומגוונת יותר של קבוצות מיטאפ. באזורים כפריים ובמקומות אחרים ברחבי העולם, כולל בישראל, הפלטפורמה פחות מוכרת ונמצאת פחות בשימוש בקרב המקומיים. בחלק גדול מהערים הגדולות שלא נמצאות במדינות דוברות אנגלית לעיתים רבות מרבית קבוצות המיטאפ מתמקדים בנושאים טכנולוגיה, תכנות ויזמות.
ניהול קבוצות מיטאפ

בעוד שהצטרפות לקבוצות מיטאפ קיימות איננה כרוכה בתשלום כלשהו, כל אחת מהקבוצות הקיימות חייבת שיהיה לה מנהל קבוצה, ואותו המשתמש הוא זה שבפועל נדרש לשלם מדי חודש את דמי ניהול הקבוצה על מנת שהקבוצה שאותה הוא מנהל תמשיך להתקיים. אף על פי כן, לחוויית השימוש של מנהלי הקבוצות (המכונים Meetup organizers) יש מספר יתרונות על חוויית השימוש של המשתמשים הרגילים משום שהם רשאים להקים קבוצות מקומיות אשר מתמחות בנושא שהכי מעניין אותם ספציפית, ולארגן מפגשים במיקומים, בימים ובשעות שהכי מתאימים להם, וכמו גם מנהלי הקבוצות מסוגלים לבחור מי יהיו המשתמשים שיורשו להצטרף לקבוצה שלהם, ולקבוע כיצד המפגשים עצמם יתנהלו.
כל קבוצת מיטאפ חדשה בפלטפורמה נבדקת על ידי אנשי הצוות של מיטאפ אשר מוודאים כי הקונספט של הקבוצה החדשה עומד בתנאים שהחברה הגדירה. כאשר הקבוצה החדשה מאושרת על ידי אנשי הצוות של מיטאפ, בדרך כלל לאחר מספר ימים, הפלטפורמה מיידעת על כך באופן אוטומטי משתמשים מקומיים רבים בפלטפורמה, באמצעות שליחת הודעות דואר אלקטרוני למשתמשים נבחרים בפלטפורמה שגרים בקרבת מקום, אשר נבחרים על סמך ההעדפות שלהם בפרופיל המשתמש שלהם. כתוצאה מכך, לעיתים קרובות עוד במהלך השבועות הראשונים לאחר פתיחת הקבוצה עשויים להצטרף לקבוצה עשרות מקומיים בעלי תחומי עניין משותפים. לעיתים רבות קבוצות המיטאפ גדלות לאורך זמן כאשר משתמשים מקומיים שונים מגלים גם הם את הקבוצה ובוחרים בעקבות כך להצטרף אליה.
על מנת לנהל קבוצות גדולות ביתר יעילות מנהלי קבוצות מיטאפ יכולים לבחור להגביל את כמות הנוכחים במפגשים מסוימים ו/או לאפשר למשתמשים פעילים שסומכים עליהם לסייע בארגון מפגשים.
במקרים מסוימים בהם יש עניין רב במיוחד בנושא בו עוסקת קבוצה מסוימת לאורך תקופת זמן ארוכה, עשויים להצטרף לקבוצה מסוימת אף מאות או אלפי משתמשים מקומיים. הפלטפורמה אפקטיבית במיוחד בערים הגדולות ובאזורי מטרופולין הגדולים במיוחד בעולם בהם צפויים לגור משתמשים רבים יותר, וכתוצאה מכך גדלה הסבירות למצוא משתמשים אחרים עם תחומי עניין משותפים. עם זאת, על אף שקבוצת מיטאפ יכולה להכיל כמות גדולה במיוחד של משתמשים, בדרך כלל רק חלק מסוים מכל משתמשי הקבוצה מגיעים בפועל למפגשים של הקבוצה. במקרים בהם משתמשים רבים במיוחד רוצים להשתתף במפגשי הקבוצה, המארגנים יכולים לבחור להגביל את מספר המשתתפים במפגש או לנסות לארגן מפגשים גדולים בהרבה במיקום אשר מתאים לכך.
רקע

הפלטפורמה הושקה במקור בשנת 2002 על ידי סקוט הייפרמן, מאט מיקר, ופיטר קאמאלי. הייפרמן קיבל את ההשראה לקונספט של מיטאפ לאחר שקרא את הספר "לשחק כדורת לבד: קריסתה ותחייתה של הקהילה האמריקנית" בו רוברט פטנאם הזהיר מכך שבשליש האחרון של המאה ה-20 חלה ירידה הדרגתית מהותית במעורבות החברתית של האמריקנים בקהילות מקומיות שונות. הייפרמן שאף להקים פלטפורמת אינטרנט אשר תקל על אנשים ליצור ולקחת חלק בקבוצות מקומיות המתמחות בתחומי עניין משותפים.
ביולי 2015 הפלטפורמה הכילה מעל ל-22 מיליון משתמשים ו-207,573 קבוצות מיטאפ ב-181 מדינות שונות ברחבי העולם, אשר ארגנו באותו החודש 549,946 מפגשים שונים ברחבי העולם. הנתונים הללו כוללים הן את המשתמשים והקבוצות הפעילים/ות והן את המשתמשים והקבוצות הלא פעילים/ות. אף על פי כן, מרבית קבוצות המיטאפ בפלטפורמה כן פעילות בשל העובדה שמנהלי קבוצות המיטאפ בדרך כלל לא יבחרו להמשיך לשלם את דמי הניהול החודשיים לאורך זמן עבור קבוצה לא פעילה או לא מוצלחת.
ראו גם

חברויות באינטרנט
הערות שוליים

↑  Meetup: האתר שבו תכירו אנשים החולקים איתכם תחומי עניין אזוטריים - פורסם ב-timeout.co.il ב-1 בנובמבר 2014
↑  "Terms of Service Agreement". Meetup. 2010-05-23. נבדק ב-2015-07-20.
↑  "About". Meetup. נבדק ב-2015-07-20.
תסמונת קובאד

תסמונת קובאד הוא מונח רפואי ל"הריון סימפתטי". התופעה מופיעה אצל גברים במהלך ההריון של בת זוגם. במהלך תקופה זו הם חשים תסמינים דמויי הריון, כגון כאבים בפטמות, בטנם מתנפחת, הם חווים כאבי הזדהות ומרגישים שהם חווים את ההיריון יחד עם בת זוגם. תופעה זו נחקרה מעט יחסית, על אף שמחקרים מראים כי 11%-50% מהגברים באוכלוסייה המודרנית חווים את התופעה ברמות שונות. התופעות בדרך כלל מתרחשות בסוף השליש הראשון של ההיריון, פוחתות בשליש האמצעי ומתחזקות לקראת השליש האחרון של ההיריון.
התסמינים

התסמינים כוללים: עלייה במשקל, בעיות נשימה, בחילות, הפרעות בשינה, צרבות, כאבי בטן, כאבי גב, כאבי ראש, גודש, כאבים בפטמות, נפיחות וכאבי שיניים. במקרים נדירים יותר חווה הגבר כאבים הדומים לצירי לידה, דיכאון סב לידתי ודימום מהאף.
מקור השם

מקור השם מצרפתית - couver, שמשמעו "לבקוע". האנתרופולוג אדוארד טיילור טבע את המושג כאשר ראה טקסים שנעשים בקרב שבטים פרימיטיביים במהלך מסעותיו. טקסים אלו נעשו בחברות פרימיטיביות ביוון העתיקה, תאילנד, האימפריה הרומית, ספרד, רוסיה, סין, ושבטים בצפון ובדרום אמריקה. בטקס, האב היה נשכב במיטה בזמן הלידה ומחקה את צירי לידה, כמו כן היה עליו לצום ולהימנע מפעילות בעלת אופי תוקפני. מטרת הטקסים הייתה להרחיק את הרוחות ולהגן על האם והתינוק, בד בבד עם התקרבות האב לתינוק.
תסמינים שונים של התופעה ניכרים כיום במגוון רב של תרבויות בעולם, כולל בתרבות המערבית.